Netflix krabbel terug oor foto’s vir rolprent ‘wat kinders seksualiseer’(Foto: Netflix) Die aanlyn stroomdiens Netflix het om verskoning gevra vir die “onvanpaste” materiaal wat gebruik is om die rolprent Cuties (Mignonnes in die Frans waarin die rolprent oorspronklik uitgereik is) te bemark. ŉ Herrie het die afgelope paar dae oor die film losgebars. Woedende kykers het onder meer gesê dit seksualiseer jong meisies en ŉ beroep is op Netflix gedoen om die film van sy platform te verwyder. Die fliek handel oor ŉ 11-jarige meisie wat by ŉ dansgeselskap wil aansluit. “Amy, deur verhoogde bewusmaking van haar groeiende feminiteit, spoor die groep aan tot ŉ toenemend seksuele dansroetine wat die meisies se hoop aanvuur om hulle pad na beroemdheid by ŉ plaaslike danskompetisie oop te werk,” lui ŉ beskrywing van die rolprent. (Foto: Twitter) Die foto’s wat Netflix vir die bemarking van die rolprent gebruik het, het mense aanvanklik die josie in gehad. Hulle was erg omgekrap oor die foto’s van die skraps geklede kinders en het dit as onvanpas bestempel. ŉ Petisie om die rolprent van Netflix se platform te laat verwyder het sedertdien gevolg en is reeds meer as 220 000 keer onderteken. Allison Mitchell, wat die petisie begin het, beskryf Cuties as “walglik” omdat dit ŉ 11-jarige meisie “seksualiseer” vir die “kykplesier van pedofiele”. Volgens Mitchell het dit ook ŉ negatiewe uitwerking op ander kinders. “Daar is geen behoefte vir dié soort inhoud in daardie ouderdomsgroep nie, veral omdat sekshandel en pedofilie so algemeen voorkom. Daar is geen verskoning nie; dit is gevaarlike inhoud.” Netflix het nou die bemarkingsfoto’s vir die rolprent aangepas. “Dit was nie OK nie en dit was ook nie verteenwoordigend van die Franse rolprent wat ŉ toekenning by Sundance gewen het nie. Ons het nou die foto’s en die beskrywing bygewerk,” het Netflix in ŉ kort verklaring gesê. Mitchell het in reaksie egter gesê mense moenie geflous word deur dié wysigings nie en dat dit niks verander aan die inhoud van die rolprent nie. Ook op tuisbodem was sommige mense omgekrap oor die rolprent. Die bekende aktrise Christi Panagio het op Twitter gevra hoe ŉ rolprent soos Gone With the Wind van die stroomdiens verwyder word, maar dié film toegelaat word. Wait, so ‘Gone with the Wind’ gets removed,But THIS gets streamed?‘Creative freedom’, are you friggin kidding me?16+ but starring 11 year olds, twerking?People need to wake up to this very real and utterly evil agenda!#SubscriptionCANCELLED #SaveTheChildrenWorldWide pic.twitter.com/AupshTzpwK — christi panagio (@christipanagio) August 20, 2020 Die skrywer Claire Heuchan het op Twitter geskryf dat Netflix kon kies om stories te vertel van jong mesies wat op avonture gaan, mekaar ondersteun en kinders is. “Maar met Cuties leer Netflix meisies om hulself as seksobjekte te sien. En dit is nie eens naastenby aanvaarbaar nie,” het Heuchan getwiet.